Кыргыз Республикасынын

Билим берүү жана илим министрлигинин

буйругуна тиркеме

от «\_\_\_» \_\_\_\_\_\_\_\_\_\_\_\_\_\_ 2021 ж.

 № \_\_\_\_\_\_\_\_

**КЫРГЫЗ РЕСПУБЛИКАСЫНЫН БИЛИМ БЕРҮҮ ЖАНА ИЛИМ МИНИСТРЛИГИ**

**ЖОГОРКУ КЕСИПТИК БИЛИМ БЕРҮҮСҮНҮН**

**МАМЛЕКЕТТИК БИЛИМ БЕРҮҮ СТАНДАРТЫ**

**Даярдоонун багыты: 760001 - ӨРТ КООПСУЗДУК**

**Квалификациясы: Инженер**

**БИШКЕК 2021**

1. Жалпы абалы

1.1. Жогорку кесиптик билим берүүнүн **760001-Өрт коопсуздук** багыты багыты боюнча Мамлекеттик билим берүү стандарты “Билим берүү жөнүндө” Мыйзамга жана билим берүү чөйрөсүндөгү Кыргыз Республикасынын башка ченемдик укуктук актыларына ылайык Кыргыз республикасынын билим берүү жаатындагы ыйгарым укуктуу мамлекеттик органы тарабынан иштелип чыкты жана Кыргыз Республикасынын Министрлер Кабинети аныктаган тартипте бекитилди.

Бул Мамлекеттик билим берүү стандартын аткаруу адистикти даярдоо боюнча кесиптик билим берүү программаларды ишке ашыруучу бардык ЖОЖдор үчүн менчигинин түрүнө жана ведомстволук таандыгына карабастан милдеттүү болуп эсептелет.

**1.2.** **Терминдер, аныктамалар, белгилөөлөр, кыскартуулар**

Жогорку кесиптик билим берүүнүн ушул Мамлекеттик билим берүү стандартында терминдер жана аныктамалар Кыргыз Республикасынын "Билим берүү жөнүндө" Мыйзамына жана мыйзамда белгиленген тартипте күчүнө кирген жогорку кесиптик билим берүү чөйрөсүндөгү Кыргыз Республикасы мүчө болгон эл аралык келишимдерге ылайык колдонулат.

- *негизги билим берүү программасы* - максаттарды, күтүлүүчү натыйжаларды, даярдоонун тийиштүү багыты боюнча билим берүү процессин ишке ашыруунун мазмунун жана уюштурулушун регламенттөөчү окуу-методикалык документтердин жыйындысы;

- *даярдоонун багыты* - ар түрдүү профилдеги, фундаменталдуу даярдоо негизиндеги интеграцияланган жогорку кесиптик билимдүү кадрларды (адистерди, бакалаврларды жана магистрлерди) даярдоо үчүн билим берүү программаларынын жыйындысы;

*- профиль*- негизги билим берүү программасынын конкреттүү бир түргө багытталышы жана (же) кесиптик иш объектти;

- *компетенция*– окуучунун аныкталган бир чөйрөдө майнаптуу жана жемиштүү иштөөсү үчүн зарыл болгон билими жагынан даярдоого карата алдын ала коюлган социалдык талап;

- *бакалавр*– магистратурага кирүүгө жана кесиптик иш менен алектенүүгө укук берген жогорку кесиптик билимдин квалификациялык деңгээли;

- *магистр*–аспирантурага жана (же) базалык докторантурага (PhD/профили боюнча) жана кесиптик иш менен алектенүүгө укук берген жогорку кесиптик билимдин квалификациялык деңгээли ;

**-** *кредит (зачеттук бирдик)* - негизги кесиптик билим берүү программасынын сыйымдуулугунун шарттуу өлчөмү;

*- окутуунун натыйжалары* - негизги билим берүү программасы /модулу боюнча окуунун натыйжасында ээ болгон компетенциялар.

*- жалпы илимий компетенциялар* ***-*** кесиптик иштин бардык түрлөрү (же көпчүлүгү) үчүн жалпы болуп саналган мүнөздөмөлөрдү билдирет: окуу, талдоо жана синтез кылуу ж.б. жөндөмдүүлүк;

- *инструменталдык компетенциялар* **–** когнитивдик жөндөмдү, идеяларды жана ойлорду түшүнүү жана пайдалана билүү жөндөмдөрүн камтыйт; методологиялык жөндөм, айлана-чөйрөнү түшүнүү жана башкаруу, убакытты уюштуруу, окуунун стратегияларын түзүү, чечимдерди кабыл алуу жана проблемаларды чече билүү жөндөмү; технологиялык жөндөм, техниканы пайдалана билүүгө, компьютерди билүүгө жана маалыматтык башкарууга байланышкан жөндөмдөр; лингвистикалык жөндөмдөр, коммуникациялык компетенция;

- *социалдык - инсандык жана жалпы маданий компетенциялар* **–** ой**-**сезимдерин жана мамилелесин билдирүүгө, сын көз менен ой жүгүртүүгө жана өзүнө баа бере билүүгө байланышкан жеке сапаттар, ошондой эле социалдык өз ара байланыш жана кызматташуу процесстерине, топтор менен иштеше билүүгө, социалдык жана этикалык милдеттенмелерди кабыл алууга байланышкан жөндөмдөр;

*- кесиптик стандарт* **-** кесиптик иштин конкреттүү түрүнүн чегинде, анын мазмунуна жана сапатына карата талаптарды белгилөөчү, кызматкер кайсы иште болсо да, кайсы уюмда болсо да өзүнүн ордун татыктуу ээлеши үчүн кызматкерде болушу милдеттүү болгон квалификациянын сапаттык деңгээлин баяндаган негиз түзүүчү документ.

1.3. Кыскартуулар жана белгилөөлөр.

 Ушул Мамлекеттик билим берүү стандартында төмөндөгү кыскартуулар колдонулат:

 **МББС** - Мамлекеттик билим берүү стандарты;

 **ЖКББ** - жогорку кесиптик билим берүү;

 **НББП -** негизги билим берүү программасы;

 **ОМБ** - окуу-методикалык бирикмелер;

 **НББП ДЦ** - негизги билим берүү программасынын дисциплиналарынын цикли;

 **УК-** универсалдык компетенциялар;

 **ЖИК** - жалпы илимий компетенциялар;

 **ИК** - инструменталдык компетенциялар;

 **КК** - кесиптик компетенциялар;

 **СИЖМК** - социалдык-инсандык жана жалпы маданий компетенциялар.

1. Колдонуу тармагы

 2.1. Ушул Жогорку кесиптик билим берүүнүн Мамлекеттик билим берүү стандарты (мындан ары - ЖКББ МББСы) **760001-Өрт коопсуздук** адистерин даярдоо багыты боюнча негизги билим берүү программаларын ишке ашыруудагы милдеттүү ченемдердин, эрежелердин жана талаптардын жыйындысын туюндурат жана окутуу, уюштуруучулук-методикалык документтерди иштеп чыгуу Кыргыз Республикасынын аймагында адистерди даярдоонун тийиштүү багыты боюнча лицензиясы бар менчигинин түрүнө жана ведомстволук таандыктыгына карабастан бардык жогорку кесиптик билим берүү уюмдарынын (мындан ары-жождор) жогорку кесиптик билим берүүнүн негизги билим берүү программаларын өздөштүрүү сапатын баалоо үчүн негиз болуп эсептелет.

 2.2. Ушул ЖКББ МББСын **760001-Өрт коопсуздугу** багыты боюнча негизги пайдалануучулар төмөнкүлөр болуп саналат:

 - жождордун администрациясы жана илимий-педагогикалык курамы (профессордук-окутуучулук курам, илимий кызматкерлер), өздөрүнүн жождорундагы ошол багыт жана даярдоонун деңгээли боюнча илимдин, техниканын жана социалдык чөйрөнүн жетишкендиктерин эсепке алып, негизги кесиптик билим берүү программаларын иштеп чыгуу, натыйжалуу ишке киргизүү жана жаңылоо үчүн жооптуу адамдар;

 - жождун даярдоонун ошол багытындагы негизги билим берүү программасын өздөштүрүү боюнча өзүнүн окуу ишин натыйжалуу ишке ашыруу үчүн жооптуу студенттер;

 - тийиштүү кесиптик иш чөйрөсүндөгү адистердин жана иш берүүчүлөрдүн бирикмелери;

 - Кыргыз Республикасынын билим берүү чөйрөсүндөгү аткаруу бийлигинин борбордук мамлекеттик органынын тапшыруусу боюнча негизги билим берүү программаларын иштеп чыгууну камсыз кылуучу окуу-методикалык бирикмелер жана кеңештер;

 - жогорку кесиптик билим берүүнү каржылоону камсыз кылуучу аткаруу бийлигинин мамлекеттик органдары;

 - аткаруу бийлигинин жогорку кесиптик билим берүү системасында мыйзамдардын сакталышына контролду камсыз кылуучу, жогорку кесиптик билим берүү чөйрөсүндө сапатка контролду жүзөгө ашыруучу ыйгарым укуктуу мамлекеттик органдары;

 - билим берүү программаларын жана уюмдарын аккредитациялоочу агенттиктер.

2.3. Абитуриенттердин даярдалыш деңгээлиндеги талаптар.

**2.3.1** «Адистик» денгээлин алууга талапкер абитуриенттердин билим алуу деңгээли - жалпы орто билим же орто кесиптик (же жогорку кесиптик) билим.

**2.3.2** Абитуриенттин жалпы орто билими же кесиптик орто (же кесиптик жогорку) билими тууралуу мамлекеттик үлгүдөгү документи болушу керек..

3. Даярдоо багытынын жалпы мүнөздөмөсү.

**3.1.** Кыргыз Республикасында **760001–Өрт коопсуздук** адистигин багыты боюнча ЖКББ НББПсы ишке ашырылат.

ЖКББ НББПны толугу менен өздөштүргөн жана белгиленген тартипте мамлекеттик жыйынтык аттестациясынан ийгиликтүү өткөн ЖОЖдордун бүтүрүүчүлөрүнө "инженер" даражасын ыйгаруу менен жогорку билими тууралуу диплом берилет.

Адистерди даярдоо багытынын алкагында ЖКББ НББП профилдери жож тарабынан квалификациянын (эгер болсо) тармактык/ сектордук алкактарынын негизинде аныкталат.

**3.2**. Жалпы орто билимдин базасында күндүзгү окутуу формасында адистерди **760001-Өрт коопсуздук** даярдоо боюнча ЖКББ НББПны өздөштүрүүнүн ченемдик мөөнөтү 5 жылдан кем эмес убакытты түзөт.

 Окутуунун күндүзгү-сырткы (кечки) жана сырткы формалары боюнча, ошондой эле окутуунун ар түрдүү формалары айкалыштырылган учурларда адистерди даярдоо боюнча ЖКББ НББП өздөштүрүү мөөнөттөрү жож тарабынан күндүзгү окутуу формасында белгиленген ченемдик мөөнөткө карата алты айдан бир жылга көбөйтүлөт.

 Тийиштүү профилдеги орто кесиптик билими же жогорку кесиптик билими бар адамдарга адистикти даярдоо боюнча ЖКББ НББП тездетилген программасы боюнча өздөштүрүүгө укук берилет. Тездетилген программаларды ишке ашырууда окуунун мөөнөтү студент билим берүүнүн башка программасы боюнча орто кесиптик билимди жана(же) жогорку билимди алып жаткан учурда айрым Дисциплиналар (модулдар) жана (же) айрым практикалар боюнча окутуунун натыйжалары боюнча толук же жарым- жартылай кайра аттестациялоонун (кайра зачет тапшыруунун) жыйынтыгы менен аныкталат.

Орто кесиптик билим берүүнүн профилинин жогорку кесиптик билим берүү профилине шайкештиги жож тарабынан өз алдынча аныкталат.

Күндүзгү окутуу формасында орто кесиптик билимдин базасында адистерди даярдоо боюнча ЖКББ НББП өздөштүрүү мөөнөтү тездетилген программаларды ишке ашыруунун алкагында 3,5 жылдан кем эмес убакытты түзөт

Билим алуунун формасына карабастан жеке окуу планы боюнча окутууда окуунун мөөнөтүн жож өз алдынча аныктайт.

Ден соолугунун мүмкүнчүлүгү чектелүү адамдарды жеке окуу планы боюнча окутууда жож мөөнөттүү билим алуунун тийиштүү формасы боюнча аныкталган убакытка салыштырмалуу узартууга укуктуу.

Адистикти даярдоо багытында ЖКББ НББПнын билим берүү программасын иштеп чыгуунун башка ченемдик шарттары Кыргыз Республикасынын Министрлер Кабинети тарабынан белгиленет.

**3.3.** Адистерди даярдоодогу ЖКББ НББПны өздөштүрүүнүн жалпы эмгек сыйымдуулугу 300дөн кем эмес кредитке барабар.

Күндүзгү окуу формасы боюнча окуу жылындагы ЖКББ НББПнын эмгек сыйымдуулугу 60тан кем эмес кредитке барабар.

Бир окуу семестринин эмгек сыйымдуулугу 30дан кем эмес кредитке барабар.

Бир кредит студенттин окуу ишинин 30саатына эквиваленттүү (анын ичинде анын аудиториялык, өз алдынча иштери жана аттестациянын бардык түрлөрү).

Күндүзгү-сырттан (кечки) жана сырттан окуу формалары боюнча НББПнын, ошондой эле окутуунун ар түрдүү формалары айкалышкан учурдагы эмгек сыйымдуулугу окуу жылында 48ден кем эмес кредитти түзөт.

**3.4.** ЖКББ НББПнын инсанды окутуу жана тарбиялоо жаатындагы даярдоонун **760001-Өрт коопсуздук** багыты боюнча максаттары.

**3.4.1.** ЖКББ НББПнын окутуу жаатындагы даярдоонун **760001-Өрт коопсуздук** багыты боюнча максаты болуп илимий, эл-аралык тажрыйбаны, инновациялык жолдорду колдонуу менен өрт коопсуздугун камсыздоодо инновациялык технологияларды иштеп чыгуу жана ишке киргизүүгө жөндөмү бар, тандалган ишмердүүлүк чөйрөсүндө ийгиликтүү иштей турган адистерди даярдоо.

**3.4.2.** ЖКББ НББПнын инсанды тарбиялоо жаатындагы даярдоонун **760001-Өрт коопсуздук**багыты боюнча максаты болуп максатка умтулгандык, уюшкандык, эмгекчилдик, жоопкерчиликтүүлүк, жарандуулук, коммуникативдүүлүк, толеранттуулук, алардын жалпы маданиятын жогорулатуу ж.б. эсептелинет.

**3.5** Бүтүрүүчүлөрдүн кесиптик ишмердүүлүгүнүн тармагы.

**760001–Өрт коопсуздук** бүтүрүүчүлөрдүн кесиптик ишмердүүлүгүнүн тармагына кирет:

- замамбап техникалык каражаттарды колдонуу менен адамдын ден-соолугун жана өмүрүнүн сактоо, табигый чөйрөгө техногенндик таасирди азайтуу, өрттү өчүрүү жана өрттү алдын алуу, долборлоо, эксперттик, монтаждык, эксплуатациялоочу, кызмат көрсөтүү, өрт коопсуздук кызматтарынын бөлүмдөрү жана башкаруу аппараттары ж.б.у.с. мекемелерде эффективдүү техникалык чечимдерди, инновациялык технологияларды, негизделген экономикалык жана уюштуруу иш-чараларын сунуштоо.

- илимий, социалдык, экономикалык, өндүрүштүк багыттарды, өрт коопсуздугун камсыз кылуучу каражаттар жана системаларды колдонууга багытталган. Түзүүлөрдү, өрт өчүрүү, аны эскертүү жана алдын алуу, табигый чөйрөгө тийгизген технологиялык таасирлерди минималдаштыруу, заманбап техникалык каражаттарды пайдалануу менен адамдын ден-соолугун жана өмүрүн сактап калуучу кесиптик ишмердүүлүк обьектилеринин жыйындысын камтыйт.

**3.6** Бүтүрүүчүлөрдүн кесиптик ишмердүүлүгүнүн обьектиси.

**760001 – Өрт коопсуздук** бүтүрүүчүлөрдүн кесиптик ишмердүүлүгүнүн обьектилери болуп төмөндөгүлөр эсептелинет:

* коргоо обьектилерин (мекемелердин, иш-каналардын ж.б.у.с.) өрт коопсуздугун камсыздоо кылуунун жалпы принциптери; курулуштар, имараттар жана инженердик коммуникациялар; өрттү аныктоо жана өчүрүүчү автоматташтырылган системалар; калкты өрт кырсыктары тууралы маалыдоо; өрт өчүрүүдөгү жана авариялык куткаруу иштериндеги колдонуучу машиналар жана шаймандар;эмгекти коргоо жана коопсуздук техникасы;өзгөчө кырдаалда адам өмүрүн жана байлыктарды сактооо күч каражаттар.

**3.7.** Бүтүрүүчүлөрдүн кесиптик ишмердүүлүгүнүн түрлөрү;

-долборлоо- конструкторлук;

-сервистик-эксплуатациялык;

- өндүрүштүк-технологиялык;

- уюштуруу-башкаруучулук;

- илимий-изилдөөчүлүк;

- эксперттик жана көзөмөлдүк.

Студент негизги даярданган кесиптик ишкердиктин конкреттүү түрлөрү, анын билим берүү программасынын мазмунун аныкташы керек. Билим берүү программасын жумуш берүүгө кызыкдар адам менен биргеликте ЖОЖ иштеп чыгат.

**3.8.** Бүтүрүүчүлөрдүн профессионалдык ишмердүүлүгүнүн маселелери:

***долборлоо-конструкторлук:***

- конкреттүү шартка белгилүү методдордун жана системалардын негизине таянуу менен курчап турган чөйрөнү жана адамды коргоо каражаттарынын негизги параметрин тандоо жана эсептөө;

- ӨК маселелерине байланышкан долбоорлордун бөлүктөрүн иштеп чыгууга катышуу;

- өрткө каршы коргонууга карата иштелип чыккан системаларга же сунушталган техникалык чечимдерге экономикалык баалоо жүргүзүү;

- бөлүктөрдү уюштуруу–башкаруучулук жана оперативдүү тактикалык документтештирүүнү иштеп чыгуу;

- өрт коопсуздугу тармагында атайын техникалык шарттардын долбоорун, техникалык тапшырмаларды, стандарттарды жана нормативдик документтерди иштеп чыгуу ;

***сервистик-эксплуатациялык:***

- өрттөн коргонуу каражаттарын жана өрт коопсуздугун текшерүү системаларын эксплуатациялоо (пайдалануу);

- өрт өчүрүүчү, авариялык куткаруучу жана ыңгайлашкан техникаларды, жабдууларды, байланыш каражаттарын эксплуатациялоо (пайдалануу);

- өрттөн коргонууга колдонулган каражаттардын кезектеги абалын текшерүү, аларды алмаштыруу (регенерациялоо) боюнча чечимдерди кабыл алуу;

***өндүрүштүк-технологиялык:***

* жумуш орундарын уюштуруу, алардын өрт коопсуздук технологиялык каражаттар менен жабдылоо;
* өндүрүштүк процесстерди ишке ашыруу үчүн өрт коопсуздугу жабдуулардын системасын технологиялык тейлөө;
* кабыл алынган талапка дал келгендей жабдууларды эксплуатациялоо боюнча инструкцияларды иштеп чыгуу;
* өрт, авариядан сактоочу жана ыңгайлашылган техника жана жабдуунун ремонту боюнча иш чараларды уюштуруу жана текшерүү;
* жабдууларды кабыл алынган талаптарга ылайык эксплуатациялоо боюнча уюштуруучулук - бөлүштүрүүчүлүк документтерин түзүү;

***уюштуруу - башкаруучулук:***

* аймактык өндүрүштүк комплекстерде жана региондордо, ошондой эле өрт коопсуздугу шартында ишканалар менен региондордун ишмердигинде өндүрүштүн деңгээлинде өрт коопсуздугун камсыздоо системасын түзүү боюнча ишмердүүлүктү уюштуруу;
* өрт коопсуздугун камсыздоо маселелери боюнча республикалык аткаруу бийлигинин органдары менен өз ара иш - аракетти ишке ашыруу;
* эл жашаган чөйрөгө начар таасирлерди минималдаштырууну эске алып, жаңы өндүрүштөрдү рационалдуу жайгаштыруу маселелерин чечүүгө катышуу;
* өрт коопсуздугундагы уюштуруучулук техникалык иш чараларды иштеп чыгуу жана ишке ашыруу, ишкана жана уюмдарга техногендик жана кесиптик тобокелчилик менен заманбап башкаруу системасын уюштуруу жана жайылтуу;
* оперативдүү тактикалык абалда экспертизаларды өткөрүү жана авариялардан куткаруучу жумуштарды жүргүзүү жана өрт өчүрүү боюнча оперативдик-тактикалык кыймылдарды киргизүү жана уюштурууга башкаруучулук чечимдерди кабыл алуу;
* өрт коопсуздугу тармагын башкаруусун документациялоо;

***илимий изилдөөчүлүк- ишмердүүлүк:***

* инженер–конструктордук жана авторго таандык илимий изилдөөлөр жана өрт коопсуздугу тармагында инновациялык иштеп чыгууларды техникалык жактан ишке ашыруу;
* патенттик информациянын анализи, өрт коопсуздугун камсыз кылуу системаларынын ар түрдүү багыты боюнча илимий информацияларды чогултуу жана системалаштыруу;
* техникалык документацияны түзүү жана белгиленген форма боюнча отчет даярдоо;
* берилген тема боюнча информациялык издөөнү өткөрүү;
* өзгөчө кырдаалдардан коргоо жана өрт коопсуздугун камсыз кылууга байланышкан кээ бир тармактарда илимий изилдөөлөрдү өткөрүү;
* өрт коопсуздугун камсыз кылуу тармагындагы илим менен техниканын өнүгүшү;

***эксперттик жана көзөмөлдүк:***

* өрт коопсуздугу мониторингин өткөрүү, анын ичинде регионалдык жана глобалдуу, алынган маалыматтардын негизине таянуу менен кыска мөөнөттүк жана узак мөөнөттөгү өнүгүү кырдаалын маалымдоону түзүү;
* ар түрдүү обьекттерде жүрүүчү өрт өчүрүү техникалары менен өрт өчүрүүнүн натыйжалуулугун нормативдик-укуктук жана нормативдик-техникалык жактан баалоолорду өткөрүү;
* жаңы долбоорлук жана конструкторлук иштеп чыгууларга, өрт коопсуздугунан коргонуу системасын камдап коюуга жана коммерциялык реакцияларда техникалык эксперт катары катышуу;
* техникалык долбоорлордо, өндүрүштө, өнөр жай ишканаларында жана өндүрүштүк аймактык комплекстерде өрт коопсуздугу экспертизаларын аткаруу;
* өрт коопсуздугу жаатына дал келип бекитилген лиценциялаштырууну уюштуруу жана ишке ашыруу;
* КРнын өрт-көзөмөл органдары менен административдик – процесстик ишмердүүлүктү уюштуруу жана ишке ашыруу;
* жеке ишкерлерге жана юридикалык тараптагыларга карата өрт коопсуздугу жаатындагы мамлекеттик көзөмөл органдарынын жана кызматкерлеринин административдик – укуктук ишмердүүлүгү.

**4.** НББПны ишке ашыруунун шарттарына карата жалпы талаптар

**4.1.** Жождун НББПны ишке ашыруудагы укуктарына жана милдеттүүлүктөрүнө карата жалпы талаптар.

**4.1.1.** Жождор даярдоонун багыты боюнча НББПны өз алдынча иштеп чыгышат. НББП Кыргыз Республикасынын даярдоо багыттары боюнча тийиштүү мамлекеттик билим берүү стандартынын негизинде иштелип чыгат жана жождун окумуштуулар кеңеши тарабынан бекитилет.

Жождор НББПны илимдин, маданияттын, экономиканын, техниканын, технологиялардын жана социалдык чөйрөнүн өнүгүүсүн эсепке алып, жождо билим берүүнүн сапатынын кепилдигин камсыз кылуу боюнча төмөндөгүлөрдө камтылган сунуш-көрсөтмөлөрдү кармануу менен 5 жылда бир жолудан кем эмес жаңылап турууга милдеттүү:

- бүтүрүүчүлөрдү даярдоонун сапатын камсыз кылуу боюнча стратегиялардын иштелмесинде;

- билим берүү программаларын мезгил-мезгили менен рецензиялоонун мониторингинде;

- так макулдашылган критерийлердин негизинде студенттердин билимдеринин жана билгичтиктеринин, бүтүрүүчүлөрдүн компетенцияларынын деңгээлин баалоонун объективдүү өтүү тартиптеринин иштелмелеринде;

- окутуучулук курамдын сапатын жана компетенттүүлүгүн камсыз кылууда;

- бардык ишке ашырылуучу билим берүү программаларын жетиштүү ресурстар менен камсыз кылууда, аларды колдонуунун натыйжалуулугун көзөмөлүндө, мунун ичинде окуп жаткандарды сурап билүү жолу менен;

- өзүнүн ишин (стратегиясын) баалоо жана башка билим берүү мекемелери менен катар коюп салыштыруу үчүн макулдашылган критерийлер боюнча өзүн өзү изилдөөнү үзгүлтүксүз жүргүзүүдө;

- коомчулукту өзүнүн изилдөөлөрүнүн жыйынтыктары, пландары, жаңылоолору тууралуу маалымдоодо.

**4.1.2.** Студенттерди жана бүтүрүүчүлөрдү даярдоонун сапатын баалоо алардын учурдагы, орто аралык жана жыйынтыктоочу мамлекеттик аттестациясын камтышы керек. Баалоочу каражаттардын базасы жож тарабынан иштелип чыгат жана бекитилет.

Студенттерди жана бүтүрүүчүлөрдү аттестациялоого,бүтүрүүчү квалификациялык иштердин мазмунуна,көлөмүнө жана түзүмүнө коюлуучу талаптар жождун бүтүрүүчүлөрүнүн жыйынтыктоочу мамлекеттик аттестациялоо жөнүндө жобону эске алуу менен аныкталат.

**4.1.3.** НББПны иштеп чыгууда жожду бүтүрүүчүлөрдүн социалдык-инсандык компетенцияларын (мисалы, социалдык өз ара аракеттенүү компетенцияларын, өзүн өзү уюштурууну жана системалык-ишмердик мүнөздөгү өз алдынча башкарууну) түзүү мүмкүнчүлүктөрү аныкталуусу керек. Жож жождун социалдык-маданий чөйрөсүн түзүп калыптандырууга, инсандын ар тараптуу өнүгүүсү үчүн зарыл шарттарды түзүүгө милдеттүү.

Жож окуу процессинин социалдык-тарбиялык компонентин студенттик өз алдынча башкарууну өнүктүрүүнү, студенттердин коомдук уюмдардын ишине катышуусун, спорттук жана чыгармачылык клубдарды, илимий студенттик коомдорду кошуп, өнүктүрүүгө көмөктөш болууга милдеттүү.

**4.1.4.** Жогорку окуу жайынын НББПсы студенттин тандоосу боюнча дисциплинаны түзүүсү керек. Студенттин каалоосу боюнча дисциплиналарды түзүүнүн тартибин жождун окумуштуулар кеңеши аныктайт.

**4.1.5.** Жож студенттердин өзүнүн окуу программасын түзүүгө катышуусунун реалдуу мүмкүнчүлүгүн камсыз кылууга милдеттүү.

**4.1.6.** Жож НББПны түзүүдө студенттерди алардын укуктары жана милдеттүүлүктөрү менен тааныштырууга, студенттер тандап алган дисциплиналар алар үчүн милдеттүү болуп эсептелинерин, ал эми алардын суммалык эмгек сыйымдуулугу окуу планында каралгандан кем болбошу керектигин түшүндүрүүгө милдеттүү.

**4.2.** Студенттин НББПны ишке ашыруудагы укуктарына жана милдеттүүлүктөрүнө карата жалпы талаптар.

**4.2.1.** Студенттер студенттин тандоосу боюнча окуу дисциплиналарын өздөштүрүүгө бөлүнгөн окуу убактысынын көлөмүнүн чектеринде НББПда алдын ала каралган конкреттүү дисциплинаны тандап алууга укуктуу.

**4.2.2.** Студент өзүнүн жекече билим берүү траекториясын түзүүдө дисциплинаны тандоо боюнча жождо консультация алуу жана алардын даярдоонун (адистештирүүнүн) болочок профилине таасир этүү укугуна ээ.

**4.2.3.** НББПны өздөштүрүүдө натыйжалуулукка жетишүү максатында СИЖМКны өнүктүрүү бөлүгүндө студенттер студенттик өз алдынча башкарууну өнүктүрүүгө, коомдук уюмдардын, спорттук жана чыгармачылык клубдардын, илимий студенттик коомдордун ишине катышууга милдеттүү.

**4.2.4.** Студенттер жождун НББПсында алдын ала каралган бардык тапшырмаларды аныкталып белгиленген мөөнөттөрдө аткарууга милдеттүү.

**4.3.** Студенттин окуу жүгүнүн максималдуу көлөмү анын аудиториялык жана аудиториядан тышкары (өз алдынча) окуу ишинин бардык түрлөрүн камтуу менен, жумасына 45 саат болуп белгиленет.

Жумасына аудиториялык сабактардын күндүзгү окуу формасындагы көлөмү ЖКББнын деңгээлин жана даярдоонун багытынын спецификасын эсепке алуу менен мамлекеттик билим берүү стандартына ылайык аныкталат жана ар бир окуу дисциплинасын үйрөнүүгө бөлүнгөн жалпы көлөмдөн 35 тен кем эмес пайызды түзөт.

Окуу сабагы боюнча өз алдынча иштөөгө бөлүнүүчү сааттарга ошол дисциплина (модуль) боюнча экзаменге даярданууга каралган убакыт кирет.

**4.4.** Күндүзгү-сырттан (кечки) окуу формасында аудитордук сабактардын көлөмү жумасына 16 сааттан аз болбошу керек.

**4.5.** Сырттан окуу формасында окутуучу менен сабак окуу мүмкүнчүлүгү студентке жылына 160 сааттан аз эмес көлөмдө камсыз кылынуусу керек.

**4.6.** Окуу жылындагы каникулдук убакыттын жалпы көлөмү 7-10 жуманы түзүүсү керек, мунун ичинде кыш мезгилинде 2 жумадан кем эмес.

**5. Адистерди даярдоонун НББПсынын талаптары.**

**5.1.** Адистик боюнча НББПны өздөштүрүүнүн натыйжаларына коюлуучу талаптар.

Өрт коопсуздугу адистиги боюнча бүтүрүүчү НББПнын максаттарына жана ушул ЖКББнын мамлекеттик билим берүү стандартынын 3.4. жана 3.8-пункттарында көрсөтүлгөн кесиптик иштин милдеттерине ылайык төмөндөгү компетенцияларга ээ болушу керек:

а) универсалдык:

**- жалпы илимий (ЖИК):**

**ЖИК-1.** Жарандык демократиялык коомдун баалуулуктарын өнүктүрүүгө, социалдык адилеттүүлүктү камсыз кылууга, идеологиялык, социалдык жана жеке маанилүү көйгөйлөрдү дисциплиналар аралык жана инновациялык мамилелердин негизинде чечүүгө багытталган стратегиялык милдеттерди талдай жана чече алат.

**- инструменталдык (ИК):**

**ИК-1.** Адистештирилген жана чектеш тармактардын деңгээлинде мамлекеттик, расмий жана чет тилдердин биринде кесиптик талкууларды жүргүзүүгө жөндөмдүү;

**ИК-2.** Инновациялык жана илимий ишмердүүлүктө колдонуу үчүн маалыматтык технологияларды жана чоң маалыматтарды колдонуу менен жаңы билимди жаратууга жөндөмдүү;

**ИК-3.** Кесиптик ишмердүүлүктө ишкердик билимин жана жөндөмүн колдоно алат;

* **социалдык инсандык жана жалпы маданий (СЖМ):**

**СЖМ**-1. Максаттарга жетүү үчүн эксперттик / кесиптик топтордун / иш-чараларын уюштурууга жөндөмдүү

**б) кесиптик (КК):**

 ***долборлоо-конструкторлук;***

- илимий-изилдөө иштерин жүргүзүү жана маалыматты анализдөөгө, алардын жыйынтыктарынын негизи боюнча чечимдерди иштеп чыгууга жөндөмдүү (КК-1);

- кесиптик милдеттерди чечүү үчүн базалык теориялык билимин пайдаланууга жөндөмдүү (КК-2);

- кесиптик ишмердүүлүктүн алкагында графикалык документацияларды иштеп чыгуу жана пайдаланууга жөндөмдүү (КК-3);

- практикада деталдарды жана механизм түйүндөрүн (электрдик, гидравликалык, механикалык, жылуулук), өзүнчө системалардын түзүлүштөрдүн эсептерин жүргүзүүгө (КК-4);

***сервистик-эксплуатациялык:***

- өрт өчүрүүчү, авариялык-куткаруу техникаларды, жабдууларды, шаймандар жана байланыш каражаттарын эксплуатациялоону уюштурууга жөндөмдүү (КК-5);

- өрт өчүрүү - куткаруу түзүлүштөрүн оперативдүү башкарууда автоматташтырылган системаны практикалык пайдаланууга, өндүрүштүк жана өрт автоматикасынын техникалык каражаттарын колдонууга жана эксплуатациялоого жөндөмдүү (КК-6);

- өндүрүштүк жана өрт автоматика системасын көзөмөлдөө жолдорун жана методдорун колдонууга жөндөмдүү (КК-7);

- өрт жана авариялык-куткаруу техникасын эксплуатациялоодо рационалдуу колдонууну уюштурууда инженердик билимин пайдаланууга жөндөмдүү (КК-8);

***өндүрүштүк-технологиялык:***

- өрт өчүрүү жана авариялык-куткаруу иштеринде оперативдүү - тактикалык абалды баалоого жана оперативдүү - тактикалык иш-аракеттерди киргизүүдө башкаруучулук чечимдерди кабыл алууга жөндөмдүү (КК-9);

- оперативдик - тактикалык иш-кагаздарды иштеп чыгууга жөндөмдүү (КК-10);

- өрт өчүрүүнү ар түрдүү жолдор жана методдор менен уюштурууга, өзгөчө кырдаалдардын кесепеттерин жоюуда авариялык-куткаруучу жана башка зарыл иштерди иш жүзүнө ашырууга жөндөмдүү (КК-11);

- өрт өчүрүүчү жана авариялык- куткаруучу техникалардын техникалык мүнөздөмөсү менен конструкциясын билүүгө, алардын ремонтун жана коопсуз эксплуатациялоо эрежелерин билүү менен негизги өрт өчүрүүчү жана авариялык-куткаруучу техникаларда иштерди жүргүзө алууга жөндөмдүү (КК-12);

- имарат менен курулуштардагы, ишканалардын технологиялык процесстеринде, жылуулук, желдетүү системаларда, электржабдууларды колдонууда, статикалык ток жана чагылгандын кесепеттеринин өрт коопсуздугун камсыз кылуучу негизги технологиялык чечимдерди кабыл алууга жөндөмдүү (КК-13);

***Уюштуруу-башкаруучулук:***

- өрткө каршы мамлекеттик кызматтын аймактык гарнизонунун деңгээлде уюштурууга жана башкарууга жөндөмдүү (КК-14);

- өрт коопсуздук системасынын иштешинин, өзгөчө кырдалдарды алдын алуу жана жою, өзгөчө кырдаал учурундагы пландарды ишке киргизүүдө өзүнүн билим деңгээлин көрсөтүүгө жөндөмдүү (КК-15);

- маалымат менен камсыздоонун негиздерин билүүгө, өрткө каршы үгүт иштерин жана өрт коопсуздугу тармагындагы окутууларды өткөрүүгө жөндөмдүү (КК-16);

- өрткө каршы кызматтын бөлүктөрүн башкарууга, документациялык камсыздоону алып барууга жөндөмдүү (КК-17);

 ***Эксперттик жана көзөмөлдүк:***

* өрт коопсуздугунун талаптарын бузулган иштери боюнча административдик иликтөөлөрдү козгоо жана жүргүзүүгө жөндөмдүү (КК-18);
* өрт коопсуздугун камсыздоодо, жарандык коргонууда, калкты жана аймакты өзгөчө кырдаалдардан сактоодо көзөмөлдө иштерин алып барууга жөндөмдүү (КК-19).

**5.2.** Адистик боюнча НББП түзүмүнө талаптар.

**760001–Өрт коосуздук** багыты боюнча НББПнын адистикти даярдоонун түзүмүнө төмөнкү блоктор кирет:

**Блок 1 “Дисциплиналар (модулдар)”**

1.1. Гуманитардык, социалдык жана экономикалык цикл.

1.2. Математикалык жана табигый илимдердин цикли

1.3. Кесиптик цикл.

**Блок 2 “Практика”**

**Блок 3 “Мамлекеттик жыйынтыктоочу аттестация”.**

КР ББжИМ тарабынан сунушталган жана КР Министрлер Кабинети бекиткен НББПнын адистигин даярдоонун түзүмү 1-таблицада келтирилген.

1-таблица

**КР ББжИМ тарабынан сунушталган жана КР Министрлер Кабинети бекиткен НББПнын түзүмү**

|  |  |
| --- | --- |
| **Адистерди даярдоодогу НББПнын түзүмү** | **Адистерди даярдоодогу НББПнын жана анын блокторунун кредиттердеги көлөмү** |
| **Блок 1** | 1. **Гуманитардык, социалдык жана экономикалык цикл**
2. **Математикалык жана табигый илимдердин цикли**
3. **Кесиптик цикл**
 | **185-260** |
| **Блок 2** | **Практика** | **25-90** |
| **Блок 3** | **Мамлекеттик жыйынтыктоочу аттестация** | **10-25** |
| **Адистерди даярдоо үчүн ЖКББ НББПнын көлөмү** | **300** |

ЖОЖ мамлекеттик билим берүү стандартынын талаптарына ылайык адистерди даярдоо үчүн НББПны иштеп чыгат жана улуттук квалификациянын алкактарына ылайык окуу натыйжаларына жетишүү үчүн жооп берет.

Дисциплиналардын (модулдардын) топтомун жана алардын адистерди даярдоодоry НББПнын ар бир блоryна тиешелүү эмгек сыйымдуyлуryн жож улуттyк квалификациянын алкактарьшда каралган окутуунун натыйжаларынын жыйындысы түрүндо анын оздоштүрүүнүн талаптарын эске алуу менен ушул блок үчүн белгиленген көлөмдө өз алдынча аныктайт.

**5.2.1.** Адистерди даярдоо НББП төмөнкүлөрдү ишке ашырууну камсыздашы керек:

- гуманитардык, социалдык жана экономикалык циклдин милдеттүү дисциплиналарын, алардын тизмеги эмгек сыйымдуулугу Кыргыз Республикасынын билим берүү жана илим жаатындагы ыйгарым укуктуу мамлекеттик орган тарабынан аныкталат. Аталган дисциплиналардын мазмуну жана ишке ашыруу тартиби адистерди даярдоонун тиешелүү багыты боюнча ЖКББ мамлекеттик билим берүү стандарты менен белгиленет;

- кеминде 360 саат көлөмүндө дене тарбия жана спорт боюнча дисциплиналарды, алар өздөштүрүү үчүн милдеттүү болуп саналат, бирок кредиттерге которулбайт жана бакалаврды даярдоодогу НББПнын көлөмүнө киргизилбейт.

**5.2.2.** “Практика” 2 блогу окуу практикасын (таанышуучу, технологиялык, илимий-изилдөө иштери) жана өндүрүштүк практикасын (долбоордук, эксплуатациялык, педагогикалык, илимий-изилдөө иштери) камтыйт.

ЖОЖ бир же бир нече типтеги практиканы тандоого укуктуу, ошондой эле белгиленген кредиттердин чегинде кошумча типтеги практикaны белгилей алат.

**5.2.3.** “Мамлекеттик аттестация” 3 блогу мамлекеттик экзаменди тапшырууга даярдыкты жана тапшырууну, бүтүрүүчү квалификациялык ишти аткарууну жана аны жактоону (эгерде жож бүтүрүүчү квалификациялык ишти жыйынтыктоочу мамлекеттик аттестациянын курамына киргизген болсо) камтыйт.

**5.2.4.** Адистерди даярдоодогу НББП алкагында милдеттүү жана элективдүү бөлүк болот.

Адистерди даярдоодогу НББПнын милдеттүү бөлүгүнө улуттук квалификациянын алкактарынын деңгээлдерин эске алуу менен жалпы илимий, универсалдуу, социалдык, инсандык жана жалпы маданий жана кесиптик компетенциялардын калыптанышын камсыз кылуучу дисциплиналар жана практикалар кирет.

Мамлекеттик аттестациянын көлөмүн эске албаганда, милдеттүү бөлүктүн көлөмү адисти даярдоодогу НББПнын жалпы көлөмүнөн 50 пайыздан ашпоого тийиш.

Адисти даярдоодогу НББПнын элективдүү бөлүгүндө студенттер тиешелүү багыт боюнча дисциплиналарды тандай алышат, ошондой эле башка багыттагы адистерди даярдоодогу НББПнын дисциплиналарын тандоого жол берилет.

**5.2.5.** ЖОЖ ден соолугунун мүмкүнчүлүгү чектелүү адамдарга (алардын арызы боюнча) ден соолугунун абалы боюнча окууга каршы көрсөтмөлөр каралган НББПдан тышкары, адистерди даярдоодогу НББП боюнча окууга мүмкүнчүлүк берүүгө тийиш, анда алардын психофизикалык өнүгүүсүнүн өзгөчөлүгү, жеке мүмкүнчүлүктөрү эске алынат. жана зарыл болгон учурда аталган адамдардын өнүгүүсүн бузулушун түзөтүүнү жана социалдык көнүгүүсүн камсыз кылат

**5.3.** Адистерди даярдоонун НББПсын ишке ашыруунун шарттарына карата талаптар.

**5.3.1.** Окуу процессин кадрлар менен камсыз кылуу.

 Адистердин НББПсын ишке ашыруу, окутулуп жаткан дисциплинанын профилине ылайык келүүчү базалык билими бар жана илимий жана (же) илимий-методикалык иш менен системалуу алектенген педагогикалык кадрлар менен камсыз кылынышы керек.

Атайын дисциплиналардын окутуучуларына, илимдин кандидаты, доктордун окумуштуулук даражасы бар октуучуларга илимий даражасы жана наамы жок, аскердик/атайын полковник жана подполковник, жана (же) мамлекеттик чини бар, тийиштүү кесиптик чөйрөдө иш тажрыйбасы бар окутуучулар теңелет.

Илимдин кандидаты же доктору деген окумуштуулук даражасы бар окутуучулар берген сабактардын, окуган лекциялардын үлүшү жалпы сабактардын санынан 40 пайызынан кем эмес түзүшү керек**.**

**5.3.2.** Окуу процессин окуу-методикалык жана маалыматтык камсыз кылуу.

Адистерди даярдоонун НББПсын ишке ашыруу ар бир студенттин маалыматтар базасына жана негизги билим берүү программасынын дисциплиналарынын толук тизмеги боюнча түзүлгөн китепканалык фонддорго жетишиши аркылуу камсыз кылынуусу керек. Жождун билим берүү программасы лабораториялык практикумдарды жана практикалык сабактарды (түзүлүүчү компетенцияларды эсепке алуу менен аныкталат) камтуусу зарыл.

**5.3.3.** Окуу процессин материалдык- техникалык жактан камсыз кылуу**.**

Адистерди даярдоодогу НББПны ишке ашырууга мүмкүндүк берүүчү зарыл болгон материалдык- техникалык камсыздоонун төмөнкүдөй тизмеси көрсөтүлөт:

- эмерек, атайын жабдуулар, усулдар, макеттер, компьютерлер, мультимедиялык, лаборатордук ж.б.у.с. техникалар менен жабдуулангансанитардык жана өрт коопсуздук эрежелерине дал келген окутуу аудиториялар (кабинеттер, лекциондук, компьютердик, лаборатордук кластар, практикалыз сабактарды өтүүгө ылайыкталган объектилер);

- өрт-тактикалык жана өрт-саптык даярдоого даярдалган окуу мунарасы, атайын аянтчалара (базалар) жана полигондор;

- окуу аудиторияларын Internet жебеси менен камсыздоо;

- окуу, окуу-методикалык, нормативдик-техникалык адабияттары жана документтери менен керектүү нускоодо камсыздоо.

**5.3.4.** Бүтүрүүчүлөрдү даярдоонун сапатын баалоо.

Жогорку окуу жайы бүтүрүүчүлөрдүн даярдоо сапатынын кепилдигин камсыз кылууга милдеттүү.

НББПын өздөштүрүү сапатын баалоого жетишүүчүлүктү күндөлүк текшерүү, окуучуларды аралык аттестациялоо жана бүтүрүүчүлөрдү жыйынтыктоочу мамлекеттик аттестациялоо кирет.

Ар бир дисциплина боюнча билимин күндөлүк жана аралык текшерүүнүн конкреттүү формалары жана процедурасы ЖОЖ тарабынан өз алдынча иштелип чыгат жана окуунун биринчи айында окуучуларга маалымат берилет.

Билим алуучунун аныкталган НББП нын этаптык талаптарына ылайык келүүчү жеке ийгиликтерин аттестациялоо(күндөлүк текшерүү, окуучуларды аралык аттестациялоо) үчүн типтүү тапшырмаларды, текшерүү иштерин, тесттерди жана башка текшерүү ыкмаларын камтыган, билимин, жөндөмдүүлүгүн жана алган компетенцияларынын деңгеелин аныктоого мүмкүнчүлүк берүүчү баалоо каражаттарынын фонддору түзүлөт. Баалоо каражаттарынын фонддору ЖОЖ тарабынан иштелип чыгат жана бекитилет.

Жетишүүчүлүктү күндөлүк текшерүү жана окуучуларды аралык аттестациялоо программаларын алардын келечектеги кесиптик ишмердүүлүгүнө максималдуу жакындатуу үчүн шарттар ЖОЖ тарабынан түзүлүүсү зарыл- аны үчүн конкреттүү дисциплинанын окутуучуларынан бөлөк аралык дисциплиналарды окутуучу мугалимдерди, жумуш берүүчүлөрдү ж.б. тышкы эксперт катары активдүү тартуу керек.

Билим алуучуларга окуу процессинин мазмунун, уюштурулуусунун жана сапатын баалоо мүмкүнчүлүгү берилиш керек.

Жыйынтыктоочу мамлекеттик аттестациялоого бүтүрүүчү квалификациялык ишти коргоо кирет. Мамлекеттик экзамен ЖОЖ дун сунушу боюнча аныкталат.

Бүтүрүүчү квалификациялык иштин мазмунуна, көлөмүнө жана түзүлүшүнө коюлган талаптар бекитилген жогорку окуу жайларынын бүтүрүүчүлөрүн жыйынтыктоочу мамлекеттик аттестациялоо тууралуу иштеп жаткан Жобосунун негизинде, жана ушул МББС негизинде аныкталат. Бүтүрүүчү квалификациялык иш адисти даярдоонун тандап алган профилине жараша практикалык багытта аткарылыш керек.

**760001–Өрт коопсуздук** багыты боюнча стандарт Н.Исанов атындагы Кыргыз мамлекеттик курулуш, транспорт жана архитектура университети (КМКТАУ) ЖОЖдун базасында курулуш жана архитектура аймагы боюнча Окуу- методикалык бирикмеси тарабынан иштелип чыккан.

**ОМБ нин төрагасы,** Н. Исанов ат. КМКТАУнун

биринчи проректору, т. и. к., доцент \_\_\_\_\_\_\_\_\_\_\_\_\_ Т. Т. Саткыналиев

Секциянын жетекчиси, КМКТАУнун

“Өрт коопсуздук” кафедрасынын башчысы

полковник \_\_\_\_\_\_\_\_\_\_\_\_\_ А.К.Расулов

КМКТАУнун “Өрт коопсуздук” кафедрасынын

улук окутуучусу

капитан \_\_\_\_\_\_\_\_\_\_\_\_\_ М.Я.Турусбеков

КРнын ӨКМнин Өрт өчүрүү жана өрттү алдын алуу

башкармалыгынын башчысы

подполковник \_\_\_\_\_\_\_\_\_\_\_\_\_ А.А.Бейшекеев

КРнын ӨКМнин алдындагы

Өрт көзөмөлдөө башкармалыгынын

башкы инспектору

Мамлекеттик кызматтын 2-класстагы кеңешчиси \_\_\_\_\_\_\_\_\_\_\_Б.А.Мусуралиев